google/wiki40b huggingface dataset:
Lybiidae

Biologi

De afrikanske skjeggfuglene blir omkring 9–25 cm lange, har kompakt kropp, relativt store hoder, og kraftige nebb med skjegglignede befjæring ved roten undernebbet (av og til også overnebbet, men mer sparsomt). Fjærdrakten er ofte både fargerik og variert, og noen av artene er slående vakre. Mange har striper i hoderegionen og et perlende mønster på både ryggsiden og undergumpen. Minst er kobberslagerne (Pogoniulus), også kalt dvergskjeggfugler, som typisk måler 9–13 cm.
Fuglene er primært trelevende, men artene i slekten Trachyphonus er omtrent like mye terrestriske og trives i åpne, tørre landskap med busker og kratt. Disse fuglene bygger redet også sitt i termittuer, mens alle andre stort sett bygger det i hule trestammer. Alle artene i regnes familien som solitære, men noen kan opptre i løse flokker når de eter. Fuglene livnærer seg hovedsakelig av insekter, som maur, termitter, gresshopper og larver og egg av disse, frø, bær og frukt, der fiken utgjør en betydelig del av kosten.

Taksonomi

Noen velger å dele Lybiidae inn i enten to underfamilier (Trachyphoninae og Lybiinae) eller to tribus (Trachyphonini og Lybiini). I begge tilfeller inkluderes kun slekten Trachyphonus i Trachyphoninae/Trachyphonini, mens de andre slektene inkluderes i Lybiinae/Lybiini. Inndeling i underfamilier eller tribus er uansett omdiskutert, siden den ser ut til kun å være begrunnet med disse artenes terrestiske atferd. I inndelingen under brukes derfor verken underfamilier eller tribus.
Meteora (album)

Bakgrunnsinformasjon og produksion

Albumet har navn etter klippeformasjonen Meteora i Hellas med de mange klostre. Etter å ha sett disse klostrene på en reise i Europa ble bandet inspirert av måten de var bygget, da de ser ut til å oppheve tyngdekraften. Det var denne følelsen av storhet og ærefrykt Linkin Park ønsket å overføre til deres musikk, derav navnet.
Don Gilmore co-produserte albumet. Linkin Park drev omfattende testing i forbindelse med dette albumet og spilte inn mer enn 40 refrengvarianter til den første singelen «Somewhere I Belong». Som ved bandets første full-lengde-album, Hybrid Theory, ble Meteora innspilt med «multitrack recording»-metoder, hvor hvert instrument blir innspilt individuelt i stedet for at de spilles samtidig. I dens første uke solgte albumet anslagsvis 810 000 enheter. Til dags dato har albumet solgt over 5,5 millioner alene i USA, og nesten 10 million kopier globalt. 
Det eksisterer også en spesialutgave av Meteora, som inkluderer DVD-dokumentaren The Making of Meteora. De selges sammen i en blåfarget boks med det normale Meteora-omslaget. Turné-utgaven av Meteora er en dobbel-CD. Den andre platen, som er en Video-CD, har musikkvideoene til sangene «Somewhere I Belong»,  «"Faint», «Numb», og «Breaking the habit».
Jan van der Heyden

Jan van der Heyden (Jan van der Heijden, Jan van der Heijde) (født 5. mars 1637 i Gorinchem, død 28. mars 1712 i Amsterdam) var en hollandsk maler i den nederlandske gullalderen. Han arbeidet i tillegg som oppfinner og ingeniør og regnes som oppfinneren av moderne brannslokkingsteknikk.
Ramnes prestegård

Ramnes prestegård ligger halvannen kilometer sørvest for Ramnes kirke, i Re kommune i Vestfold. Tunet er sentrert om Prestegårdsveien, med bygninger på begge sider av veien. Prestegårdens historie skal strekke seg tilbake til før reformasjonen.
Hovedbygningen er et laftebygg i én etasje med saltak. Eldste del er fra 1742, og i 1825–26 ble den flyttet litt østover og utvidet. Bygningen er fredet.
Petar Vukičević

Karriere

Petar Vukičević var selv en habil utøver og vant det jugoslaviske mesterskapet på 110 meter hekk fem ganger. Han representerte Jugoslavia under Sommer-OL 1980 i Moskva.
Han møtte halvt serbiske Turid Ljiljana Syftestad, giftet seg og flyttet til Lørenskog i 1987. Han ble da trener for en rekke norske utøvere innen hekkeløp og sprintløp. Blant disse er Monica Grefstad, Gaute Melby Gundersen og Lena Solli Reimann, som alle har eller har hatt norske rekorder på korthekk. I tillegg har han trent Anders Erlend Idås som ble norgesmester på 100 meter i 2013.  Han trente også Kamilla Brandt til norsk mesterskap i 2003. De ble siden gift.

E-post-saken 2012/2013

Høsten 2012 offentliggjorde Turid Syftestad e-postutveksling mellom Vukičević og den serbiske legen og treneren Srdjan Djordjevic fra perioden 2001 til 2003. E-postene inneholdt spørsmål vedrørende et avansert dopingregime med veksthormoner og testosteron. Saken skapte stor medieinteresse. Vukičević bestridet innholdet som manipulert, mens Antidoping Norge tror at innholdet er reelt. Vukičević ble ikke dømt for saken siden den var foreldet, men Norges Friidrettsforbund suspenderte ham fra trenergjerningen.

Etter e-postsaken

Vukicevic fortsatte i 2013 som trener for bl.a. sønnen Vladimir, Tale Ørving, Anders Erlend Idås og Kine Aaltvedt, mens datteren Christina byttet trener. Friidrettsforbundet forsøker å holde avstand til Vukicevic.
Norgesmesterskapet på ski 1927

Hovedlandsrennet (NM) på ski 1927 ble arrangert på Lillehammer fra 24. til 27. februar 1927. Bare menn deltok.
Fakultet for realfag og teknologi

Fakultet for realfag og teknologi (REALTEK), tidligere Institutt for matematiske realfag og teknologi (IMT), er teknologifakultetet på Norges miljø- og biovitenskapelige universitet (NMBU) og holder til i TF-kvartalet lengst øst på campus. Fakultetet har omkring 130 fast ansatte og har rundt 1100 studenter (2017). REALTEK utdanner lektorer i realfag, ingeniører og sivilingeniører, og har ansvaret for om lag 20 undervisnings- og forskningslaboratorier, mekanisk verksted, fiskefjøs og NMBUs biometeorologiske målestasjon.

Næringsutvikling

REALTEK tilbyr produktutvikling og funksjonstesting for næringsliv og industri.
Gnomeo og Julie

Filmens handling

Hagegnomene i hagene til fru Montague and herr Capulet er bitre fiender. Etter at Tybalt hos de røde gnomene tilhørende Capulet har jukset i et gressklipperløp, sniker to blå gnomer tlihørende Montague, Gnomeo og Benny, seg over gjerdet for å sabotere Tybalts gressklipper. De blir oppdaget og må rømme, og under flukten treffer Gnomeo den røde gnomen Julie, som han forelsker seg i. Julie er datteren til kong Rødstein, lederen for de røde gnomene, så de kan ikke avsløre dere gryende forhold for de andre gnomene.
Laishui

Laishui (kinesisk: 涞水县; pinyin: Láishuǐ Xiàn) er et fylke i provinsen Hebei i Folkerepublikken Kina. Det er understilt byprefekturet Baoding.
Befolkningen var i 1999 på 341.629.

Kulturminner

Blomsterpagoden (Huata) i Qinghuaklosteret (Qinghua si Hua ta 庆化寺花塔), graven til førsteprins Yi (Yi Xian qinwang mu, 怡贤亲王墓) og Xigangpagoden (Xigang ta, 西岗塔) står på Folkerepublikken Kinas liste over kulturminner.

Samferdsel

Kinas riksvei 112, en ringvei som går rundt Beijings byprovins, fører gjennom området.
Kamenets-Podolsk

Severdigheter

Kamjanets-Podilskiy er en av de eldste byene i Ukraina. Takket være det unike landskapet, elven og «gamlebyen» ble byen erklært som en statlig historisk og arkitektonisk nasjonalpark. Antallet av arkitektoniske monumenter er ca. 200 forskjellige bygninger.
De dødes tjern

Tolkning

I likhet med de tre andre romanene av Bernhard Borge, Nattmennesket, Døde menn går i land og Skjult mønster, blir De dødes tjern tolket som et forsvar for psykoanalysen, der man med denne metoden blant annet kan løse kriminalsaker, og hjelpe mennesker med psykiske problemer ved å studere deres atferdsmønster. Men i De dødes tjern er det et langt sterkere element av det overnaturlige enn i Nattmennesket. En stund forledes leseren til å tro at det faktisk kan være en overnaturlig kraft som dreper ofrene i boken. Først på slutten kommer den rasjonelle forklaringen tilbake med full kraft og viser at vi ble narret; spøkelser finnes ikke allikevel.

Førsteutgaven

Romanen ble første gang utgitt i 1942 på Aschehoug forlag. Den var en av to romaner av Bernhard Borge utgitt i okkupasjonstiden.

Radioteater

Hørespill produsert av NRK Radioteateret som påskekrim i 2007. Dramatisert av Jan Faller med Christian Skolmen som Bernhard Borge.
Bhopal

Historie

Bhopal sies å være grunnlagt av Parmarakongen Bhoj (1000–1055), hvis hovedstad var Dhar. Byen var opprinnelig kjent som Bhojpal etter kongens navn og den demning ('pal'), han etter sigende lot oppføre for å danne innsjøene omkring Bhopal.

Etter uavhengigheten

Bhopal var en av de siste «fyrstestyrte» statene, som i forbindelse med Indias selvstendighet underskrev den nødvendige avtalen med den indiske sentralregjeringen. Selv om selvstendigheten ble oppnådd allerede i august 1947, underkastet Bhopals leder seg først regjeringen den 1. mai 1949. Sindh-flyktninger fra Pakistan ble innkvartert i Bairagarh, en vestlig forstad til Bhopal.
I henhold til en lov om reorganisering av delstatene i 1956 ble fyrstestaten Bhopal integrert med delstaten Madhya Pradesh, og Bhopal utropt til delstatens hovedstad. Byens folketall vokste deretter raskt.
Ved katastrofen i desember 1984 ble en sky av methylisocyanat sluppet ut fra Union Carbides fabrikk (dette multinasjonale firma er nå oppkjøpt av Dow Chemicals). Skyen dekket halvparten av byen og drepte tusenvis av innbyggerne, se Bhopal-katastrofen.

Bystyre

Bhopal er hovedstaden i Madhya Pradesh. Den forrige borgermesteren Ms. Vibha Patel ble avsatt av delstatens regjering. Den nye borgermesteren er Sunil Sood fra Kongresspartiet (Indian National Congress).

Geografi

Bhopal ligger i et kupert område på Malwa-platået, og landet hever seg i retning av Vindhya Range mot syd. Det er varme somre og kalde vintre. Det kommer moderat nedbør i regntiden.
Byområdet dekker 286 km². Byen har to vakre sjøer, de er kjent som Bhoj Wetland. Sjøene er Øvre sjø (bygget av kong Bhoj) og Nedre sjø. Nedslagsfeltet for Øvre sjø er 361 km² og 9,6 km² for Nedre sjø. Øvre sjø har avløp til elven Kolans.
De største høydene i Bhopal er Idgah og Shyamala i den nordlige del og Arera i den sentrale del.
Byen har gode forbindelser med resten av landet via jernbane, fly og veinett.

Viktige parker

Bhopal har mange offentlige parker, hvorav noen av de viktigste er: Kamla Nehru Children's Park (B.H.E.L. Park), Chinar Park (berømt for sine Bougainvillaarter og dyrestatuer), Ekant Park, Mayur Park, The Rose Garden (Gulab Udyan), Kilol Park etc.

Bydeler

Bhopal er som nevnt delt i to hoveddeler: den gamle byen og den nye byen (det er ikke offisielle navn). Den gamle byen (som ofte bare kalles «city») er den som er bygget og utviklet av begum'ene. Det nye Bhopal utviklet seg i tiden etter at Bhopal ble delstatshovedstad, og har moderne boligstrøk som 1250 Quarters, Arera Colony, Malviya Nagar, Shivaji Nagar, Tatya Tope Nagar (T.T. Nagar), Arera Colony, Chunabhatti og forretningsområdet Maharana Pratap Nagar.

Større industrier og produkter

Byens største industrier arbeider med elektriske artikler, ull, kjemisk industri (ref. Bhopal-katastrofen) og smykkefremstilling.
BHEL (Bharat Heavy Electricals Limited), som er et av Indias største ingeniør- og industriselskaper, har en avdeling i Bhopal.
Fylkesvei 2878

Fylkesvei 2878  (Vemeveien) går over Øst-Veme mellom riksvei 7 ved Heggen og Veme i Ytre Soknedalen, i Ringerike komnune. Den fikk navnet Vemeveien i 1978. Veistrekningen har oljegrusdekke. Veiens lengde er 3,0 km.
Frem til 2019 hadde veien betegnelsen Fylkesvei 175.
Macroretrus

Utseende

Små (3,5 -5 millimeter), gulbrune gjødselbiller, hode og pronotum er brunsvarte. Artene ligner mye på slekten Aphodius. Hodet er bredt og skovlformet, rundet foran. Pronotum er rundet, kraftig punktert, nokså blankt, mye bredere enn langt. Dekkvingene er litt rundede, med fine, regelmessige punktrader. Beina er middels kraftige, for-leggen med tre korte tenner.

Levevis

Disse billene lever i møkk og er hyppigst på steder der husdyr beiter.

Utbredelse

Artene er utbredt i Afrika.
Sursøt saus

Sursøt saus, på andre ikkekinesiske språk av og til oversatt til: søtsur saus (kinesisk: 甜酸酱 pinyin: tián suān jiàng, jyutping: tim4 syun1 zoeng3; eller eller f.eks. 糖醋, pinyin: tángcù, «sukkereddik»), er en vanlig kinesisk saus som er kjent gjennom sin popularitet på kinarestauranter. Den er karakteristisk nettopp ved at dens grunnsmaker er surt og søtt. 
Grunnen er som regel en kombinasjon av eddik og sukker. I store deler av Kina er dette vanligvis kombinert med soyasaus. I Vesten blir den vanligvis kombinert med ketchup, noe som er mer av kantonesisk type.
I den med stivelsesmel jevnede sausen, som også kan anskaffes ferdig tilberedt i matvareforretninger, inngår vanligvis også ingefær, hvitløk, chili, salt og natriumglutamat.
Gulaorou, også kjent som fritert svinekjøtt i sursøt saus, er et eksempel på en kinesisk rett hvor sursøt saus benyttes.
Zaretsjnyj (Penza oblast)

Zaretsjnyj (russisk: Заре́чный), kalt Penza-19 (russisk: Пе́нза-19) mellom 1962 og 1992, er en lukket by i Penza oblast i Russland. Byen ligger 12 km øst for Penza. Innbyggertall: 62 970 (folketelling 2002).
Byen Zaretsjnyj ble grunnlagt i 1958 på territoriet til bydistriktet Zaretsjnyj i Penza. Byen ble lukket om omdøpt til Penza-19 i 1962.
Heidrek Ulveham

Heidrek Ulveham (norrønt: Heiðrekr Ulfhamr) var ifølge sagalitteraturen konge over goterne og levde sannsynligvis i det 4. århunde. Han skal ha vært sønn av goterkongen Angantyr Heidreksson som slo hunerne under ledelse av Humli og Hlod i et legendarisk slag ved Donau i folkevandringstiden.

Hervors saga

I fornaldersagaen Hervors saga gis det opplysning om at Heidrek var sønn av Angantyr og at «han var lenge konge i Reidgotaland». Heidreks farfar var goterkongen Heidrek Höfundsson. Her oppgis også at Heidreks datter Hildur ble gift med Harald den gamle (Harald Valdarsson) som var far til Harald den snille og farfar til Ivar Vidfamne. Blant deres etterkommere nevnes også Sigurd Ring og Ragnar Lodbrok.
Sagaen gir ikke nærmere opplysninger om Heidrek og hans styre.

Østgotisk konge?

På grunn av etymologisk navnelikhet er det stilt spørsmål ved om Heidrek er identisk med den østgotiske kong Ermanarik som nevnes i to romerske kilder, skriftene til Ammianus Marcellinus og i Getica av historikeren Jordanes i det 6. århundre. Ermanarik hersket i et østgotisk rike ved dagens Ukraina og døde i høy alder i 376.
Razor-qt

Razor-qt er et tidligere skrivebordsmiljø for personlige datamaskiner. Det ble utviklet ved hjelp av Qt 4, men ble ikke portert til Qt 5. Razor-qt var et lettvekts skrivebordsmilø og et alternativ til GNOME. Det var ment for brukere som verdsatte enkelhet, hastighet og et intuitivt grensesnitt. Razor-gt ble slått sammen med LXDE-Qt, Qt-implementasjonen av LXDE, til det nye skrivebordsmiljøet LXQT.
Den russisk-østerrikske tyrkerkrig (1736–1739)

Russisk posisjonering før krigen

Krigen ble utløst av problemer som oppstod etter Den polske tronfølgekrig og som følge av en rekke mindre angrep fra Krim-tatarer. Samtidig forsøkte Russland å utvide sitt territorium til Svartehavet, mens Østerrike ønsket å erobre områder på Balkan. Konflikten inngikk i en rekke av konflikter mellom Russland og Østerrike på den ene siden og tyrkerne på den andre.
Da krigen brøt ut, hadde Russland sikret seg en gunstig posisjon som følge av at de hadde lyktes med å oppnå en rekke avtaler med Perserriket i årene 1732 til 1736, en periode hvor perserne også var i krig med Det osmanske riket. I tillegg hadde russerne sikret seg polsk støtte ved å bidra til at August III fikk den polske tronen på bekostning av den franskstøttede Stanisław I Leszczyński. Frankrike støttet også Det osmanske riket.
Alpint terreng

Alpint terreng eller alpint landskap er terreng som ligger over tregrensen i høyfjellet, bestående av bratte vegger, renner, høytliggende platåer, skarpe egger og høye tinder, med en blanding av snø, is og klipper. Navnet kommer av den mellomeuropeiske fjellkjeden Alpene. Alpint terreng er i hovedsak utformet av breerosjon.
Eksempler på alpint terreng i Norge er Hurrungane i Jotunheimen, Molladalen i Møre og Romsdal, og Lyngsalpan i Troms.
Grand Theft Auto: Vice City

Setting

Vice City henter mye av sin inspirasjon fra 1980-tallets amerikanske kultur. Spillet er satt til 1986 i Vice City, en oppdiktet by modellert etter Miami. Spillets utseende, spesielt klær og kjøretøyer, reflekterer (og noen ganger parodierer) sin egen setting på 1980-tallet. I motsetning til den mørke, urbane byen i Grand Theft Auto III, Liberty City, ser Vice City (hovedsakelig) ren og pen ut, med gylne strender, svaiende palmer og livaktige solnedganger.

Handling

Historien dreier seg rundt mafia-medlemmet Tommy Vercetti, som nylig har sluppet ut fra fengsel. Etter å ha vært involvert i en narkotikahandel som gikk fryktelig galt finner Tommy de ansvarlige, mens han bygger opp et kriminelt imperium, og prøver og ta makten fra de andre kriminelle organisasjonene i byen. Spillet går ut på å bygge seg opp igjen og betale tilbake det han skylder mafiasjefen.

Stemmer

Kjente skuespillere har også bidratt med stemmer til spillet, for eksempel Philip Michael Thomas (Kjent som Ricardo Tubbs i Miami Vice) som Lance Vance og William Fichtner som den ganske så nervøse advokaten til Vercetti.
Shandong Airlines

Shandong Airlines (kinesisk: 山东航空; pinyin: Shāndōng Háng Kōng) er et flyselskap basert i Jinan i provinsen Shandong i Folkerepublikken Kina. Hovedbaseflyplassen er Jinan Yaoqiang internasjonale lufthavn. Det har hovedsakelig ruter fra Shandongs hovedbyer Jinan, Qingdao og Yantai til større byer ellers rundt om i landet. Det har også noen internasjonale destinasjoner i Øst-Asia.
Selskapet ble opprettet 12. mars 1994 og begynte ruteflyvninger i september samme år.
Wakeboarding

Wakeboarding (engelsk for kjøring av bølgebrett, av wakeboard, «bølgebrett») er en vannsport der man står på wakeboard på vannflaten på en sjø (både saltvann og ferskvann) bak en båt. Det er definert som en kombinasjon av vannski-, snowboard- og surfeteknikker. Den som står, holder fast i et tau som henger etter båten. Jo høyere tauet er festet på båten jo bedre oppdrift får man. Utseende blir nesten det samme som å stå i en ski (bøttheis) med snowboard, bare att man heller sitter i heisen. Vanligvis er farta 28–40 km i timen, avhengig av vannkonsentrasjonen, vekta til den som står, størrelsen på båten og hvor fort den som står ønsker å stå. Wakeboarding er en sport som stammer fra surfing, men som også ligner på snowboard etter man har kommet opp av vannet. Det er en sport som vokser, og blir bare mer og mer kjent verden over. Den er mest kjent i Amerika hvor det enkelte steder ikke er for store vær forskjeller, og det er mulig å holde på med sporten hele året, ikke bare sommersesongen som andre steder i verden.

Bakgrunn

Wakeboard oppsto rundt 1980, da den San Diego bosatte surferen Tony Finn utviklet noe som fikk navnet The Skurfer. The Skurfer var en blanding mellom vannski og et surfebrett, og så ut som et lite surfebrett som man hang etter på etter båten.
Gjennom de neste tiårene ble brettene bedre og bedre, og flere kjørere ble involvert i sporten. Wakeboarding var nå kjent som skurfing. I 1990 viste det amerikanske TV-selskapet ESPN det første Skurfer Championships. Til tross for dette tok ikke sporten helt av enda. Begrepet wakeboarding ble skap av Paul Fraser.

Norsjø Kabelpark

Kabelbanen har fem master og en 550 meter lang wire som drar inntil seks kjørere av gangen rundt banen. På din ferd passerer du små og store rails og flere hopp, som du selv velger om du vil kjøre på. Faller du av, er det bare å svømme til land og prøve på nytt.

Rixen Kabelbane

Rixen Kabelbane er Norges første kabelbane for vannski og wakeboard. Rixen Kabelbane er også den eneste av sitt slag i Skandinavia med internasjonale mål. Kabelbanen i Flekkefjord er blant den største typen som dekker alle disipliner innen konkurranser av internasjonal standard.
Enkelt forklart består Rixen Kabelbane av en elektromotor, på ca. 40 kW, fem master og to kraftige løpekabler. På løpekablene er det påmontert 8–10 medbringere som kopler på kjøretauet. Elektromotoren driver kabelen rundt. De fem mastene, som hver har et sett doble løpehjul, danner en avrundet femkant som holder kabelen oppe. Kabelbanen har en omkrets på 780 meter. Langsidene er ca. 310 meter.
Alcester (England)

Etymologi

Det romerske navnet på byen var Alauna og har åpenbart vært utgangspunktet for dagens navn. Endelsen -cester i Alcester er avledet fra angelsaksiske ceaster, og henviste til den romerske festningen eller bymurene, castrum/castellum (opphavet til engelske castle), slik også er tilfelle flere andre engelske byer som ender på -chester; Manchester, Winchester, Gloucester etc. Fortidsminnegranskeren John Leland skrev på midten av 1500-tallet at navnet Alcester var avledet fra elven Alne, hvilket antagelig også var tilfelle for det latinske navnet.
Nasjonal verneplan for veger, bruer og vegrelaterte kulturminner

Nasjonal verneplan for veger, bruer og vegrelaterte kulturminner ble utgitt av Statens vegvesen i 2002 og publisert i boken Vegvalg. Verneplanen inneholder vegminner i Norge fra 1537 til 1999 som har vært i statens eie eller bruk. (Kulturminner fra før 1537 er fredet automatisk etter kulturminneloven.) I tillegg til veger og bruer er også enkelte av vegvesenets egne maskiner, utstyr og bygningsanlegg med i verneplanen. Derimot er ikke ferger tatt med i denne verneplanen, og gater, varderekker, hoppesteiner og vinterveger er ikke registrert systematisk.
Vegvesenet ble i 1997 pålagt av Samferdselsdepartementet å utarbeide en verneplan i samarbeid med Riksantikvaren. Over 1000 vegminner ble registrert og kartlagt, og 97 veghistoriske miljøer og 173 enkeltobjekter ble tatt med i verneplanen. Verneplanen ble utgitt i bokform, men er også gratis tilgjengelig på internett.
Verneplanen er blitt fulgt opp av tre fredningsvedtak. 24. august 2007 fredet Riksantikvaren 19 vegrelaterte bygninger og bygningskomplekser. I 2008 vedtok Riksantikvaren fredning for 40 av bruene som var med i verneplanen, samt én tunnel og ei rundkjøring. Denne fredningen gjelder fra 17. april 2008. Den 21. desember 2009 fredet Riksantikvaren 40 veger fra verneplanen.

Objektene i verneplanen

Objektene merket * omfattes av Riksantikvarens fredningsvedtak 2007.

Objektene merket ** omfattes av fredningsvedtaket 2008.
Objektene merket *** omfattes av fredningsvedtaket 2009.

Enkeltobjekter

Enkeltobjektene omfatter i stor grad bruer og bevaringsverdige vegpartier, men også enkelte vegrelaterte bygninger og andre detaljer. Se verneplanen for detaljinformasjon om disse.
Syrmatia

Utseende

Små (vingespenn 20-25 millimeter) sommerfugler med et meget karakteristisk utseende. Bakvingen er trukket ut til en lang, ujevn stjert. Fargen er mørkbrun til svart, ofte med en hvit flekk på forvingen, av og til også en liten, rød flekk.

Levevis

Disse sommerfuglene lever i tropisk og subtropisk skog, blant annet tropisk regnskog og tåkeskog.

Utbredelse

Slekten er utbredt i Sør-Amerika.
Aziz Sancar

Biografi

Sancar ble født 8. september 1946 i en familie i den lavere middelklassen i Savur i Mardin-provinsen i Tyrkia. Han var det syvende av åtte barn, foreldrene hans var analfabeter, men de la stor vekt på utdanning for barna deres.
Sancar er et æresmedlem ved det tyrkiske vitenskapsakademi og ved det amerikanske Academy of Arts and Sciences.
Hans lengstvarende stuide hadde med fotoflyase å gjøre. I artikkelen hans fra PNAS har sier han at dette studiet har vart i over 20 år.
Sancar ble valgt til medlem ved National Academy of Sciences i 2005 som det første tyrkisk-amerikanske medlemmet. Han er gift med Gwen Boles Sancar, som også er professor. Hun er professor i biokjemi og biofysikk ved University of North Carolina. Sammen grunnla de Aziz and Gwen Sancar Foundation, som er en ideell organisasjon som jobber for å fremme tyrkisk kultur og støtte tyrkiske studenter i USA.
Mødrekvote

Mødrekvote er den tiden av foreldrepengeperioden og permisjonen som bare kan tas ut av mødrene. Fra og med 1. juli 2018 består denne perioden av 15 uker ifm. fødsler og omsorgsovertakelser etter denne datoen.
Fedrekvoten er tid som på samme måte er forbeholdt far. De resterende ukene kan fordeles slik familien ønsker selv med unntak av tre uker før termin som er forbeholdt mor.